Document ID: 32014R1287

IZVEDBENA UREDBA KOMISIJE (EU) št. 1287/2014
z dne 28. novembra 2014
o spremembi in popravku Uredbe (ES) št. 1235/2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (1) ter zlasti člena 33(2) in (3) ter člena 38(d) Uredbe,
ob upoštevanju naslednjega:
(1)
Uredba Komisije (ES) št. 1235/2008 (2) določa obdobje, v katerem morajo izvajalci nadzora in nadzorni organi poslati svoj zahtevek za priznanje za namene izpolnjevanja zahtev iz člena 32 Uredbe (ES) št. 834/2007. Ker je izvajanje določb o uvozu proizvodov, ki izpolnjujejo zahteve, še v postopku ocenjevanja, še vedno pa se pripravljajo tudi s tem povezane smernice, modeli, vprašalniki in potreben sistem elektronskega prenosa, bi bilo treba podaljšati rok za predložitev zahtevkov izvajalcev nadzora in nadzornih organov.
(2)
Priloga III k Uredbi (ES) št. 1235/2008 določa seznam tretjih držav, katerih sistem pridelave in nadzorni ukrepi za ekološko pridelavo kmetijskih proizvodov so priznani kot enakovredni tistim iz Uredbe (ES) št. 834/2007.
(3)
Glede na informacije, ki jih je predložil Izrael, se je zadevni standard pridelave spremenil in priznanje enega od prej priznanih izvajalcev nadzora je bilo umaknjeno.
(4)
Glede na informacije, ki jih je predložila Tunizija, je bilo priznanje enega izvajalca nadzora, ki je prenehal z delovanjem zaradi združitve, umaknjeno, medtem ko naj bi bil drug organ, vključen v združitev, dodan na seznam nadzornih organov, ki jih priznava Tunizija. Priznanje dveh drugih nadzornih organov je bilo umaknjeno.
(5)
Priloga IV k Uredbi (ES) št. 1235/2008 določa seznam izvajalcev nadzora in nadzornih organov, ki so pristojni za izvajanje nadzora in izdajanje potrdil v tretjih državah za namen enakovrednosti.
(6)
Komisija je prejela in proučila zahtevke izvajalcev nadzora, ki bi jih bilo treba uvrstiti na seznam iz Priloge IV k Uredbi (ES) št. 1235/2008, kot tudi zahtevke za spremembo specifikacij izvajalcev nadzora s seznama.
(7)
Na seznam iz Priloge IV k Uredbi (ES) št. 1235/2008 bi bilo treba uvrstiti izvajalce nadzora, pri katerih je bila z nadaljnjim pregledom vseh prejetih informacij potrjena skladnost z ustreznimi zahtevami. Spremeniti bi bilo treba specifikacije izvajalcev nadzora s seznama navedene priloge, glede katerih je pregled vseh prejetih informacij privedel do ugotovitve, da so izpolnjene ustrezne zahteve.
(8)
Komisija je informacije prejela v obliki jedrnatih letnih poročil, predloženih do 31. marca 2013 oziroma 28. februarja 2014 v skladu s členom 12(1)(b) Uredbe (ES) št. 1235/2008 in s pomočjo komunikacije z izvajalci nadzora.
(9)
Komisija lahko v skladu s členom 12(1)(c) Uredbe (ES) št. 1235/2008 ob upoštevanju prejetih informacij ali nepredložitve zahtevanih informacij v katerem koli trenutku spremeni specifikacije ali zadrži vpis izvajalca nadzora na seznam Priloge IV k navedeni uredbi. Na tej podlagi bi bilo treba spremeniti specifikacije izvajalcev nadzora, glede katerih je pregled vseh prejetih informacij privedel do ugotovitve, da ustrezne zahteve niso več upoštevane.
(10)
IMOswiss AG s seznama v Prilogi IV k Uredbi (ES) št. 1235/2008 je Komisijo 17. junija 2014 obvestil, da je prenehal svoje dejavnosti na Kitajskem. Poleg tega je IMOswiss AG 7. marca 2014 v dodatnih informacijah k letnemu poročilu za leto 2012 vključil izjavo švicarskega akreditacijskega organa, da Brazilija in Surinam nista bila vključena v njegovo oceno IMOswissa AG. Komisija je IMOswiss AG pozvala, naj pripravi drugo poročilo o oceni v skladu z zahtevami Uredbe (ES) št. 834/2007, vendar pa ta ni odgovoril v določenem roku. Navedene države bi zato bilo treba odstraniti iz specifikacij IMOswissa AG v Prilogi IV k Uredbi (ES) št. 1235/2008 do zagotovitve zadovoljivih podatkov.
(11)
Organic Food Development Center je naveden na seznamu Priloge IV k Uredbi (ES) št. 1235/2008 za Kitajsko. Komisija je zahtevala dodatne informacije v zvezi z njegovim letnim poročilom, in sicer glede dejavnosti nadzora v letu 2012. Poleg tega je Komisija na podlagi več ostankov pesticidov v vzorcih ekoloških proizvodov, uvoženih v Unijo iz Kitajske, od njega zahtevala ukrepanje in uporabo okrepljenih nadzornih ukrepov v zvezi s Kitajsko. Komisija v predpisanih rokih ni prejela nobenega odgovora na navedene zahteve. Organic Food Development Center bi zato bilo treba črtati s seznama v Prilogi IV k Uredbi (ES) št. 1235/2008 do zagotovitve zadovoljivih podatkov.
(12)
IBD Certifications Ltd in Organska Kontrola iz Priloge IV k Uredbi (ES) št. 1235/2008 sta glede na njune informacije spremenila svoja naslova.
(13)
IMO Control Private Limited je Komisijo uradno obvestil o spremembi spletnega naslova.
(14)
Istituto Mediterraneo di Certificazione s.r.l. (IMC) in CCPB Srl sta Komisijo uradno obvestila o združitvi svojih dejavnosti od 1. julija 2014, da je IMC prenehal delovati ter da bo CCPB Srl nadaljeval svoje dejavnosti. Istituto Mediterraneo di Certificazione s.r.l. bi zato bilo treba črtati s seznama v Prilogi IV k Uredbi (ES) št. 1235/2008.
(15)
Komisija lahko v skladu s členom 12(2) Uredbe (ES) št. 1235/2008 v nekaterih primerih umakne izvajalca nadzora oziroma sklic na posamezno kategorijo proizvodov oziroma na posamezno tretjo državo v zvezi z navedenim izvajalcem nadzora s seznama v Prilogi IV k navedeni uredbi. Na tej podlagi bi bilo treba izvajalce nadzora, pri katerih je bilo s pregledom vseh prejetih informacij ugotovljeno, da ne izpolnjujejo ustreznih zahtev, umakniti z navedenega seznama.
(16)
Bio Latina Certificadora je navedena na seznamu Priloge IV k Uredbi (ES) št. 1235/2008. Komisija je od nje zahtevala, da ji posreduje rezultate svojih preiskav šestih primerov nepravilnosti, o katerih je obvestila Komisija, vendar niti v določenem roku niti po opominu ni prejela njenega odgovora. Zato bi bilo treba zadevne države in kategorije proizvodov umakniti iz obsega njenega priznanja, kot je določeno v Prilogi IV k Uredbi (ES) št. 1235/2008. Poleg tega je Bio Latina Certificadora uradno obvestila Komisijo o spremembi naslova, ki bi ga bilo treba vnesti v navedeno prilogo.
(17)
Izvajalci nadzora Australian Certified Organic, BCS Öko-Garantie GmbH, Bioagricert S.r.l., Control Union Certifications in Organic agriculture certification Thailand so navedeni v Prilogi IV k Uredbi (ES) št. 1235/2008 za „Burmo/Mjanmar“. V skladu s priporočenim imenom, ki se uporablja v aktih Unije, bi bilo treba ime „Burma/Mjanmar“ nadomestiti z imenom „Mjanmar/Burma“.
(18)
Priloga IV k Uredbi (ES) št. 1235/2008, kakor je bila spremenjena z Izvedbeno uredbo Komisije (EU) št. 355/2014 (3), navaja Bioagricert S.r.l. kot priznanega izvajalca nadzora za proizvode kategorije A. Ker je Indija za proizvode kategorij A in F navedena v Prilogi III k Uredbi (ES) št. 1235/2008, Bioagricert S.r.l. ni bilo mogoče priznati za Indijo za navedene kategorije izdelkov v skladu s členom 10(2)(b) Uredbe (ES) št. 1235/2008. Priznanje za proizvode kategorije A bi zato bilo treba črtati. Komisija je pozvala Bioagricert S.r.l., naj ne potrjuje proizvodov iz kategorije proizvodov A na podlagi napačnega sklicevanja na navedeno kategorijo izdelkov.
(19)
Priloga IV k Uredbi (ES) št. 1235/2008, kakor je bila spremenjena z Izvedbeno uredbo Komisije (EU) št. 829/2014 (4), vsebuje napako v zvezi s številko oznake za Zambijo za izvajalca nadzora Control Union Certifications. To napako bi bilo treba popraviti.
(20)
Prilogi III in IV k Uredbi (ES) št. 1235/2008 bi bilo zato treba ustrezno spremeniti in popraviti.
(21)
Da bi zagotovili pravočasno podaljšanje roka za predložitev zahtevkov za priznanje za namene izpolnjevanja zahtev iz člena 32 Uredbe (ES) št. 834/2007, bi morala ta uredba začeti veljati dan po objavi. Vendar, da bi se lahko izvajalci prilagodili spremembam seznamov v prilogah III in IV k Uredbi (ES) št. 1235/2008, bi bilo treba določbe o spremembah navedenih prilog uporabljati po poteku razumnega roka.
(22)
Ukrepi iz te uredbe so v skladu z mnenjem regulativnega odbora za ekološko pridelavo -
SPREJELA NASLEDNJO UREDBO:
Člen 1
Uredba (ES) št. 1235/2008 se spremeni:
1.
v členu 4(1) se „31. oktobrom 2014“ nadomesti z „31. oktobrom 2015“;
2.
Priloga III se spremeni v skladu s Prilogo I k tej uredbi;
3.
Priloga IV se spremeni in popravi v skladu s Prilogo II k tej uredbi.
Člen 2
Ta uredba začne veljati dan po objavi v Uradnem listu Evropske unije.
Vendar se točki 2 in 3 člena 1 uporabljata od 24. decembra 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. novembra 2014

Labels: 3
17
5
6